钦定古今图书集成/明伦汇编/氏族典/第241卷 > 张武
## 钦定古今图书集成/明伦汇编/氏族典/第241卷 > 张武

按《十国春秋》，吴张武始仕太祖，为庐州小将，颇以拯
济行旅为事。常有老僧过其所，武止之宿，镇将闻而
怒曰：“方今南北交战，间谍如林，何可轻留人宿邪？”僧
求去，武曰：“师但止此，无苦也。”武室中贮一榻，即以奉
僧，武自席地卧，盥濯皆自具焉。夜数起视之，至漏五
下，僧起而叹息，谓武曰：“少年乃能如是，吾赠汝药一
丸，可延寿十龄。”出门忽不见。武服其药，后为常州团
练副使，年已百岁，宋时犹有见之者。